32004R0004
L 002/3
JURNALUL OFÍCIAL AL UNIUNII EUROPENE
REGULAMENTUL (CE) NR. 4/2004 AL COMISIEI
din 23 decembrie 2003
de adoptare a normelor de aplicare a Regulamentului (CEE) NR. 4045/89 al Consiliului privind controalele efectuate de statele membre asupra operațiunilor care fac parte din sistemul de finanțare de către Fondul European de Orientare și Garantare Agricolă, secțiunea Garantare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 4045/89 al Consiliului din 21 decembrie 1989 privind controalele efectuate de statele membre asupra operațiunilor care fac parte din sistemul de finanțare de către Fondul European de Orientare și Garantare Agricolă, secțiunea Garantare și de abrogare a Directivei 77/435/CEE (1), modificat ultima dată de Regulamentul (CE) nr. 2154/2002 (2), în special articolul 19,
întrucât:
(1)
Ținând seama de eliminarea dispozițiilor Regulamentului (CEE) nr. 4045/89 referitoare la rambursarea de către Comunitate a cheltuielilor suportate de statele membre în cadrul controalelor prevăzute în regulamentul în cauză, normele de aplicare a dispozițiilor respective, cuprinse în Regulamentul (CEE) nr. 1863/90 al Comisiei din 29 iunie 1990 de adoptare a normelor de aplicare a Regulamentului (CEE) nr. 4045/89 al Consiliului privind controalele efectuate de statele membre asupra operațiunilor care fac parte din sistemul de finanțare de către Fondul European de Orientare și Garantare Agricolă, secțiunea Garantare și de abrogare a Directivei 77/435/CEE (3), modificat ultima dată de Regulamentul (CE) nr. 2278/96 (4), au devenit lipsite de obiect.
(2)
În plus, ar trebui stabilite norme detaliate privind procedura de reducere a numărului minim de controale prevăzut în articolul 7 alineatul 1 al treilea paragraf din Regulamentul (CEE) nr. 4045/89 de instituire a unui sistem de asistență reciprocă între statele membre în vederea efectuării controalelor.
(3)
Regulamentul (CEE) nr. 4045/89 prevede ca statele membre să adreseze Comisiei un anumit număr de comunicări. Având în vedere faptul că standardizarea formei și a conținutului respectivelor comunicări va facilita utilizarea lor și va asigura o abordare uniformă, trebuie adoptate norme privind forma și conținutul acestora.
(4)
Prin urmare, ținând seama de importanța schimbărilor necesare și din motive de claritate, trebuie înlocuit Regulamentul (CEE) nr. 1863/90.
(5)
Măsurile prevăzute în prezentul regulament sunt conforme cu avizul Comitetului Fondului European de Orientare și Garantare Agricolă,
ADOPTĂ PREZENTUL REGULAMENT:
CAPITOLUL I
OBIECT
Articolul 1
Prezentul regulament stabilește normele de aplicare a Regulamentului (CEE) nr. 4045/89.
CAPITOLUL II
APLICAREA REDUCERII NUMĂRULUI MINIM DE CONTROALE
Articolul 2
Cererea de reducere a numărului minim de controale prevăzută în articolul 7 alineatul 1 al treilea paragraf din Regulamentul (CEE) nr. 4045/89 conține informațiile detaliate indicate în anexa I la prezentul regulament.
Articolul 3
Decizia de acordare a reducerii numărului minim de controale prevăzută în articolul 7 alineatul 1 al treilea paragraf din Regulamentul (CEE) nr. 4045/89 trebuie să se bazeze pe o evaluare a avantajelor în ceea ce privește protejarea intereselor financiare comunitare și să țină seama de următoarele criterii:
(a)
riscurile identificate;
(b)
abordarea aleasă;
(c)
procentul de realizare a numărului minim de controale în cursul celor trei perioade de control precedente, precum și numărul și procentul de realizare în termenele prevăzute în cererile de asistență reciprocă în cursul celor trei perioade de control precedente;
(d)
fezabilitatea abordării propuse, precum și orice experiență de control deosebită dobândită de statul membru/statele membre în cauză prin aplicarea abordării în cauză sau în sectorul în cauză;
(e)
amploarea participării potențiale a controlorilor dintr-un stat membru la controale din cadrul unei operațiuni comune din celălalt/celelalte stat/state membru/membre;
(f)
confirmarea că celălalt/celelalte stat/state membru/membre participă, în măsura necesară, la operațiunea comună [dacă respectiva operațiune nu este inclusă în programul celuilalt/celorlalte stat/state membru/membre, comunicat în conformitate cu articolul 10 alineatul 1 din Regulamentul (CEE) nr. 4045/89];
(g)
măsura în care în țările terțe se intenționează și se consideră realizabilă efectuarea controlului;
(h)
orice altă informație considerată necesară pentru a sprijini cererea.
Articolul 4
Decizia prevăzută în articolul 3 stabilește procentul și numărul de controale care trebuie efectuate în cadrul reducerii numărului minim de controale necesar în conformitate cu articolul 2 alineatul 2 din Regulamentul (CEE) nr. 4045/89.
CAPITOLUL III
CONȚINUTUL DOCUMENTELOR
Articolul 5
(1) Raportul anual prevăzut în articolul 9 alineatul 1 din Regulamentul (CEE) nr. 4045/89 conține informații detaliate privind aspectele privind aplicarea Rgulamentului (CEE) nr. 4045/89 enumerate în anexa II la prezentul regulament, informații prezentate în secțiuni clar definite de denumiri corespunzătoare.
(2) Programul anual de controale prevăzute în articolul 10 din Regulamentul (CEE) nr. 4045/89 se stabilește conform formularului tip din anexa III la prezentul regulament.
(3) Lista de întreprinderi prevăzută în articolul 7 alineatul 2 din Regulamentul (CEE) nr. 4045/89 se stabilește conform formularului tip din anexa IV la prezentul regulament.
(4) Lista de întreprinderi prevăzută în articolul 7 alineatul 3 din Regulamentul (CEE) nr. 4045/89 se stabilește conform formularului tip din anexa V la prezentul regulament.
(5) Cererea unui stat membru în vederea inspectării prioritare a unei întreprinderi situate în alt stat membru, în conformitate cu dispozițiile articolului 7 alineatele 2 și 4 din Regulamentul (CEE) nr. 4045/89, trebuie prezentată conform modelului din anexa VI la prezentul regulament.
(6) Informațiile privind rezultatele controalelor prevăzute în articolul 7 alineatele 2 și 4 din Regulamentul (CEE) nr. 4045/89 respectă formularul tip din anexa VII la prezentul regulament.
(7) Informațiile privind cererile și rezultatele controalelor prevăzute în articolul 7 alineatele 2 și 4 din Regulamentul (CEE) nr. 4045/89 care trebuie comunicare Comisiei în rapoarte trimestriale, în conformitate cu articolul 7 alineatul 4 din regulamentul în cauză, respectă formularul tip din anexa VIII la prezentul regulament.
Articolul 6
Informațiile care trebuie furnizate în temeiul articolului 5 pot fi comunicate sub formă de documente sau în format electronic, conform unui model asupra căruia expeditorul și destinatarul trebuie să convină.
Datele privind operațiunile, prevăzute în articolul 7 din Regulamentul (CEE) nr. 4045/89, trebuie comunicate în format electronic după modelul prevăzut în anexa II punctul 2 din Regulamentul (CE) nr. 2390/1999 (5).
CAPITOLUL IV
ACȚIUNI COMUNE
Articolul 7
(1) Comisia, din proprie inițiativă sau la propunerea unui stat membru și cu acordul statelor membre implicate, poate decide să coordoneze acțiuni comune constând în asistență reciprocă între două sau mai multe state membre, după cum prevede articolul 7 alineatul 1 din Regulamentul (CEE) nr. 4045/89.
În procesul de adoptare a deciziei, Comisia ține seama în special de următoarele aspecte:
(a)
nivelul de risc implicat;
(b)
amploarea operațiunilor, în special frecvența schimburilor intra- și extracomunitare, precum și importanța lor financiară;
(c)
necesitatea unei abordări uniforme.
(2) În urma unui acord cu statele membre implicate, se desemnează un stat membru responsabil cu gestionarea acțiunii comune.
Totuși, fiecare stat membru are în continuare responsabilitatea efectuării controalelor impuse de Regulamentul (CEE) nr. 4045/89.
(3) Fiecare stat membru implicat:
(a)
desemnează persoanele sau serviciile responsabile cu executarea acțiunii comune în numele său;
(b)
se asigură că există un număr suficient de funcționari cu experiență corespunzătoare, disponibili pentru efectuarea acțiunii comune;
(c)
se asigură de respectarea termenelor în care trebuie efectuat controlul și în care raportul trebuie finalizat și comunicat tuturor statelor membre participante, precum și Comisiei.
CAPITOLUL V
DISPOZIȚII FINALE
Articolul 8
Regulamentul (CEE) nr. 1863/90 se abrogă.
Articolul 9
Prezentul regulament intră în vigoare în a treia zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 decembrie 2003.